Papersnake/gushiwen huggingface dataset:
莺啼叙 哀顾莺
蒋春霖（清代）

凄风又惊院竹，是春魂悄转。冱残雾、眉月微阴，背窗如听娇叹。

梦回乍、兰釭淡碧，飞鸿冉冉轻烟散。误笼莺、檀板声空，画图谁唤。

剪烛青楼，桐阴试茗，道寻春未晚。镜花掩，相见还休，那时争似不见。

记犀帷、扶肩问字，枉吟熟、鸳鸯诗卷。玉箫寒，门闭缃桃，去年人面。

离巾寄语，药槛移栽，算栖香愿满。幡影护蔫红，几日露叶霜蕊，瘦倚斜阳，顿成秋苑。

啼鹃夜诉，飘蓬旧事，无端落絮缁尘涴。更关山、笛里江烽乱，罗囊尚秘，伤心绣缬，痕销泪点，凝滴湘管。

莲枝解脱，丈室禅枯，任鬓丝素染趱。但沈恨、珠根玉蒂，堕溷何因，寄燕巢成，妒莺缘短。

韦郎老矣，楚招歌罢，清宵归鹤环佩冷，剩西陵松柏埋幽怨。

今生拌醉拌愁，听绝哀弦，翠衾怕展。
赠妙音尼本白下歌姬，新披剃于阳羡山中
王彦泓（明代）

散朗万情回不群，翠鬟判得一緺云。钗钿脱奉旃檀座，纨绮裁装贝叶文。

茗碗近添禅悦味，舞衫新换戒香熏。潮音梵唱声清妙，旧曲如今不耐闻。
西江月·自幼曾攻经史
宋江（宋代）

自幼曾攻经史，长成亦有权谋。恰如猛虎卧荒丘，潜伏爪牙忍受。
不幸刺文双颊，那堪配在江州。他年若得报冤仇，血染浔阳江口！
涵碧亭 其一
许复道（宋代）

飞泉当面玉虹垂，收拾惊涛贮小池。□□倚岩山骨秀，激湍成雨涧毛滋。

壁閒遗墨凄尘□，眼底新篇□色丝。却忆谢公山更好，梦中时不负心期。
九日陪祀山陵二首 其二
宗臣（明代）

扪萝直上最高头，万里苍茫生客愁。白露衣袍千嶂夕，紫微环佩七陵秋。

月明远塞知胡遁，风急长杨恐帝游。天末彩云如有意，至今常傍翠华流。
和优点子侄赋雪
阳枋（宋代）

花飞六出瑞方春，不待翦裁开恁真。
稚子未谙天声好，漫山笑道玉成尘。
夜宴安乐公主宅
马怀素（唐代）

凤楼窈窕凌三袭，翠幌玲珑瞰九衢。

复道中宵留宴衎，弥令上客想踟蹰。
平石村换小船入宜章夜宿牛矢岩
庞嵩（明代）

平石舟更小，君莫嫌局促。但得心宇宽，山川尽可目。

分流入宜章，溪小丛且曲。舟人行亦劳，聊借石岩宿。
晦日宴高氏林亭
高球（唐代）

温洛年光早，皇州景望华。连镳寻上路，乘兴入山家。

轻苔网危石，春水架平沙。赏极林塘暮，处处起烟霞。
丹元子步天歌 其一 南方七宿
王希明（唐代）

井，八星横列河中净。一星名钺井边安，两河各井南北正。

天樽井星井上头，樽上横列五诸侯。侯上北河西积水，欲觅积薪东畔是。

钺下四星名水府，水位东边四星序。四渎横列南河里，南河下头是军市。

军市团圆十井星，中有一个野鸡精。孙子丈人市下列，各立两星从东说。

阙丘二个南河东，丘下一狼光蒙茸。左畔九个弯弧弓，一矢拟射顽狼胸。

有个老人南极中，春秋出入寿无穷。
绛都春·情黏舞线
吴文英（宋代）

情黏舞线。怅驻马灞桥，天寒人远。旋翦露痕，移得春娇栽琼苑。流莺常语烟中怨。恨三月、飞花零乱。艳阳归後，红藏翠掩，小坊幽院。谁见。新腔按彻，背灯暗、共倚篔屏葱茜。绣被梦轻，金屋妆深沈香换。梅花重洗春风面。正溪上、参横月转。并禽飞上金沙，瑞香雾暖。
题挽邓亭
宋祁（宋代）

邓守挽不住，眷予番久留。
决非人所挽，胡不理归舟。
宋江三十六赞
龚开（宋代）

尉迟彦章，去来一身。
长鞭铁铸，汝岂其人。
和谭茶运浙东行韵兼寄周运判父子
唐桂芳（明代）

妍丑施东西，贫富阮南北。人情剧夸毗，古道寖倾侧。

谁能气超群，可使舌击贼。平生好贤心，遑遑求不得。

今年见谭君，似慰久相忆。楩楠充明堂，圭帛贡大国。

新诗肆雄豪，馀论多器识。曾闻殿南荒，计功先卜式。

迩来榷茶税，地高称雄职。身驰驿马尘，手倦鞭笇力。

深秋驾胥涛，飞䑺破江色。清风瀹金芽，便觉生羽翼。

能念颠崖人，辛苦愁堪织。坐令雁鹜行，胸中铲荆棘。

天高日月明，报政无苛刻。籍籍判运公，十年少消息。

廉名纠百司，盛德相民极。传家白晰郎，夔夔俱谨敕。

君饮浔阳酒，我刈南山穑。相逢渺难期，雨作云涂墨。
落花
黎廷瑞（宋代）

红雪霏霏入燕泥，朝来犹是可怜枝。
春风葵麦玄都观，可是刘郎见事迟。
至甜水铺夜宿水恶不可饮早起趋高唐州
刘崧（元代）

驱车甜水铺前宿，燎火夜乾衣上霜。忍渴不眠愁水苦，五更乘月过高唐。
秦楼月 盂湖道中，借风挂席，蓬窗徒倚，涉笔成章
许诵珠（清代）

秦邮路。层冰冻裂溪声怒。溪声怒。扁舟颠簸，浪花飞舞。

乌篷倦倚心惊怖。联吟赖有吹箫侣。吹箫侣。戏拈红豆，共调鹦鹉。
采莲令
史浩（宋代）

吾皇喜。光宠无贰。玉带金鱼荣贵。或者疑之。岂识圣明，曾主斯乡，尝相与尽缱绻，胶漆何可相离。
今日风云合契。此实天意。吾皇圣寿无极，享晏粲千载相逢，我翁亦昌炽。永作升平上瑞。
送程克勤谕德归省尚书
李东阳（明代）

杨脩家世本公卿，庾信文章自老成。馆阁尽推良史笔，君王亲记讲官名。

金函玉扆丁宁诏，去马归舟日夜程。却倚三台看北斗，鲤庭鸾掖正含情。
近于伊川卜山居将命者画图而至欣然有感…青田胎化鹤
李德裕（唐代）

弱岁弄词翰，遂叨明主恩。怀章过越邸，建旆守吴门。

西圯阴难过，东皋意尚存。惭逾六百石，愧负五千言。

寄世知婴缴，辞荣类触藩。欲追绵上隐，况近子平村。

邑有桐乡爱，山馀黍谷暄。既非逃相地，乃是故侯园。

野竹多微径，严泉岂一源。映池方树密，傍涧古藤繁。

邛杖堪扶老，黄牛已服辕。只应将唳鹤，幽谷共翩翻。
崧高诗为九江赵使君寿
杨冠卿（宋代）

尽瘁以仕，不懈于位。
四方于宣，南国之纪。
而久交
叶茵（宋代）

彼哉市道交，出语指天日。
未逢魏与裴，三叹扁斯石。
次韵斯远二十七日道中见怀二首 其一
赵蕃（宋代）

去冬黄公亭，咏诗看梅花。深行或山崦，纵步亦水涯。

虽知追随或，固有间阔嗟。词锋君莫当，锐甚如莫邪。

我欲尾其后，志局道苦遐。千年定藏山，一世斯名家。
天寿八首 其七
屈大均（明代）

连峰万仞削天梯，玉殿虚无大峪西。享国若令光庙永，垂衣应峪孝宗齐。

秋高大漠三胡入，风起平沙万马嘶。不见太官朝上食，御园霜露正凄凄。
涧石 其二
杨文莹（清代）

石资水磨磋，锋敛无外炫。水东石向西，虽圆誓不转。
读谷原清隐庵感旧诗却寄温州 其二
汪仲鈖（清代）

春风桃李各言姿，台隶群芳又一时。棋局收来元息诟，琴弦绝一那求知。

悠悠眼且横双白，踽踽袍宁染一缁。豹隐怀文吾纵愧，只今坚守浪翁规。
五苦诗五首 其二 老苦
释亡名（南北朝）

少日欣日益，老至苦年侵。红颜既罢艳，白发宁久吟。

阶庭唯仰杖，朝府不胜簪。甘肥与妖丽，徒有壮时心。
逍遥咏
宋太宗（宋代）

谁知学道本来真，铅汞噗媒最好亲。
非是虚传经岁月，自缘无识探龙津。
初凝白云堪可贵，解点黄金妙入神。
术数催驱依造化，老颜改作后生人。
春昼
于谦（明代）

萧条候馆度芳春，暗惜韶光过眼新。
草色入帘闲白昼，花阴满眼隔红尘。
从知处世若大梦，何用浮名绊此身。
十里湖边三亩宅，青山应笑未归人。
题书院壁间碑
裘万顷（宋代）

天上真龙去不回，世间凡马谩争驰。
少年气习今犹在，袖手时来省断碑。
送润上人南游
魏野（宋代）

山水兴如烧，难留住陕郊。
五湖携磬去，几夜在船敲。
犀迹来沙岸，蝉声起树梢。
南方未迴日，何处暂编茆。
夏日
葛天民（宋代）

晓荷承坠露，晚岫障斜阳。树下地常荫，水边风最凉。

蝉移惊鹊近，鹭起得鱼忙。独坐观群动，闲消夏日长。
和乐天题真娘墓
刘禹锡（唐代）

薝卜林中黄土堆，罗襦绣黛已成灰。芳魂虽死人不怕，

蔓草逢春花自开。幡盖向风疑舞袖，镜灯临晓似妆台。

吴王娇女坟相近，一片行云应往来。
台州相送最澄上人还日本国
吴顗（唐代）

重译越沧溟，来求观行经。问乡朝指日，寻路夜看星。

得法心念喜，乘杯体自宁。扶桑一念到，风水岂劳形？
幽居
赵崇嶓（宋代）

不作无舆叹，幽居体自胖。
能贫蔬食足，投老敝裘安。
濁酒融春意，青灯话岁寒。
外头无限事，忙杀不相干。
余年二十馀即有二毛盖乱离间关所致感而有作
汪炎昶（宋代）

两鬓宁逃雪色明，何须种种即关情。故应弱质生来早，未信穷愁染得成。

偶脱乱离真已幸，更添憔悴亦休惊。镜中幸有朱颜在，尚用孤怀起不平。
春日游西池
李昭玘（宋代）

雨馀风日暖，野塘春水满。天影倒浮人，镜光环射眼。

兰船不可上，漠漠低烟晚。归路已埃尘，沧波凫鹄远。
同石城公牛潜子秋日汉上
朱载震（清代）

澄陂秋柳带明霞，茅屋参差野老家。江转危矶奔骇浪，村邻小老缀疏花。

河鱼入馔偏堪饱，浊酒能酣不用赊。赢得山公清兴在，停骖闲数后栖鸦。
上皇西巡南京歌十首·其六
李白（唐代）

濯锦清江万里流，云帆龙舸下扬州。
北地虽夸上林苑，南京还有散花楼。
送潘象安
欧大任（明代）

江南雁北归，客行将何之。对酒不能别，执手于路岐。

分涂督亢亭，褰裳潞河湄。整辔扬朱镳，顾视春流澌。

远役入徐方，旧京尚逶迤。临河结绸缪，郁郁杨柳枝。

千里方在兹，别促会未期。故乡子言迈，承明予亦辞。

斯须且复立，岭峤遥相思。
奉留楚金长老
黄庭坚（宋代）

长安甚闹不须惊，好与牛儿著鼻绳。
方便把他悲愿满，斩新然佛大明灯。
哈密城古伊州之地
陈诚（明代）

此地何由见此城，伊州哈密竟谁名。
荒村漠漠连天阔，众木谁谁向日荣。
灵凤景星争快睹，壶浆箪食笑相迎。
圣恩广阔沾遐迩，夷貓熙熙乐太平。
西山即景
刘廷玑（清代）

历尽平原到石门，盘旋万叠一峰尊。日临大漠烟光淡，雪压浑河水气昏。

野寺无名惟见佛，空山有路渐知村。老人为说前朝事，翁仲欹斜旧墓存。
句
陈涣（宋代）

炊饼担头挑取去，白衣补上喝将来。
顿庵 其二
释慧空（宋代）

龙女献珠成佛，善财弹指入门。若到顿庵门下，一时且作儿孙。
崖边积雪取食清甚次敬夫韵
林用中（宋代）

崖边琼玖吐清光，偶到山间得味尝。
一段奇香今已会，冰牙冷齿裂人肠。
和璨老示双井茶纸被简板三偈 其三
陈渊（宋代）

纵使前词洗尽，不妨后信重通。会取曹溪一滴，语言文字皆空。
上知府李殿院十韵
魏野（宋代）

诏选来棠树，花骢拥旆乘。
饥民期再活，寒士贺中兴。
廌角谁伤触，狼心自战兢。
只求天子信，寄避世家僧。
窃听无馀论，唯愁有急徵。
每因公宴乐，方遣妓祗承。
才薄终难纪，情深岂易胜。
相亲容似鹤，不拜许如僧。
郡阁招看雪，溪亭访蹑冰。
转愁诗老退，何以答褒称。
宝严崇辩讷法师画像赞
释智愚（宋代）

身槁如柴，眼明如电。衡鉴台岭，品藻山外之宗。挥呵悟门，不堕文字之相。

以讷为辩，以戒为碍。横拈麈尾雨花倾，万象森罗俱鼎沸。
忽见缪仲淳二首
汤显祖（明代）

数滴瓶泉花小红，丝丝禅供翠盘中。
秋光坐对蒲塘晚，一种香清到色空。
小径
蒋谦（清代）

小径傍墙阴，欲行还踯躅。因怜落瓣红，转惜新苔绿。
东坡引（癸巳豫章）
赵师侠（宋代）

飞花红不聚。都因夜来雨。枝头冷落情如许。东风谁是主。

看看冷地，堆却香絮。但目断、章台路。残英剩蕊留春住。春归何处去。春归何处去。
至西湖招廓然游春
释德洪（宋代）

别后西湖长在梦，相逢气韵宛清真。剧谈要使君颐脱，大笑从清坐客瞋。

淮海飘零方见友，湖山秀绝更逢春。快当火急追清景，莫厌寻幽散策频。
橘园
范成大（宋代）

橘中有佳人，招客果下游。
胡床到何许，坐我金碧洲。
沉沉剪彩到，垂垂万星球。
奇采日中丽，生香风外浮。
折赠黄团双，珍逾桃李投。
拆开甘露囊，快吸冰泉瓯。
热脑散五浊，岂止沉疴瘳。
未知商到乐，能如洞庭不。
閒居无瑕酬答假庭下三物作·桃讽梅
方岳（宋代）

不肯春风时世妆，岁寒崖谷倚冰霜。
人间亦有知香者，盍遣一枝横出墙。
句
程大昌（宋代）

有底滑稽堪羡处，金莲烛里话穷酸。
训蒙绝句 事天
朱熹（宋代）

皇天命理以为人，理有存亡系我心。存养上还天所赋，终身履薄以临深。
寻梅三首
张镃（宋代）

韩园邂逅一来寻，还忆朱栏小院深。
相对两亭无四壁，定参陶令不弦琴。
寄石学士
范仲淹（宋代）

家有清白志，所实甑中尘。
休去无生涯，老来犹苦辛。
一麾了婚嫁，万事蠹精神。
与君尝大言，定作青山邻。
蹭蹬未携手，得无羞故人。
九望 其七 望石室
区大相（明代）

石室处兮炎方，越湘浦兮迈衡阳。气巃嵷兮幽暧，洞熑焰兮扬光。

厓廞𢋼兮𧐖蜷，凝苍翠兮若英。耸峻坂兮㠍嶪，错绮薄兮芬芳。

窅兮谷石碌䃚，岩桂灌生兮山之曲。深兮穆盘径复，舞鸾皇兮嬉玄鹿，皋兰秀兮纷相馥。

琼为宫兮玉为梁，罗孔囿兮开龙堂。蓂砌兮荪壁，木兰橹兮芝房。

石室兮巍峨，芳湖汇兮水曾波涨。极浦兮丰芰荷，泛曲塘兮茂青莎。

绝霞岛兮绕岩阿，洄翠屏兮镜藤萝。独处兮无侣，芳时兮谁与。

君奈何兮远游，望湖光兮渺何许。采杜若兮芳洲，结锦缆兮金屿。

心欲往兮耽耽，托归风兮鸾骖。待菌阁兮月华，沐天柱兮夕岚。

搴朱草兮瑶圃，漱金液兮霞举。朝税驾兮东皋，夕次兮北渚。

乐岩壑兮憺忘归，蹇夷犹兮不能去。
新居六咏·花堤
陈文蔚（宋代）

筑堤环碧沼，种花仍满堤。
幽人日往来，非关桃李蹊。
看梅
赵庚夫（宋代）

竟日梅花侧，枝枝入肺肝。
湿疑霜旋剪，清比玉堪餐。
临水严光钓，吟风东野寒。
年来难取友，珍重莫吹残。
傅粉
许雷地（清代）

水靧桃花露乍滋，搓酥真觉腻如脂。轻施蝶粉光逾洁，薄傅鹅膏色倍宜。

素手细匀香泽艳，玉容长护雪霜欺。等闲笑对青鸾镜，认取翩翩绝世姿。
新市杂咏十首
华岳（宋代）

恰把青荷插髻鸦，嗔人偷眼过窗纱。
一盘珠翠俱抛掷，却向村头摘杏花。
顷净慈伦老将示寂以其师无准塔铭见属后三年
刘克庄（宋代）

丛林老宿川无准，不钓纖鳞钓大鱼。
抱佛脚多同学者，得吾髓有几人欤。
难呼兜率谈宗旨，且问狐山乞绪馀。
自笑余文无用处，热瞒俗眼说真如。
月桂
李道（宋代）

月窟孀娥不惜栽，和风分付天下来。
欲知仙艳无穷处，不隔人间朔望开。
句
晏殊（宋代）

白草沙场多雁户，黄榆关迥绝狼烟。
句
金云卿（唐代）

秋月夜闲闻案曲，金风吹落玉箫声。
十六日下山各赋二篇以纪时事云
林用中（宋代）

匹马返归程，天寒雪眼明。
无穷身外事，难了世间情。
客向天边去，风含玉佩声。
别离与僧约，明岁再来迎。
九日无酒
喻良能（宋代）

年年把酒对黄花，一任西风醉帽斜。
今日无钱还对菊，不知何处酒堪赊。
箜篌谣
佚名（两汉）

结交在相知，骨肉何必亲。
甘言无忠实，世薄多苏秦。
从风暂靡草，富贵上升天。
不见山巅树，摧杌下为薪。
岂甘井中泥？上出作埃尘。
塞上曲七首 其七
梁云龙（明代）

涅河谁挽洗胡弓，麟阁争图第一功。西极夜来瞻正气，乘槎直泛斗牛中。
游灵岩诗 其一
仲并（宋代）

古寺青枫外，平湖暮霭西。乱花经雨薄，冷蝶趁人低。

俯槛留连语，听禽自在啼。风光兼客恨，樽游故须携。
题横山寺
戴叔伦（唐代）

偶入横山寺，湖山景最幽。露涵松翠湿，风涌浪花浮。

老衲供茶碗，斜阳送客舟。自缘归思促，不得更迟留。
奉和圣制夏日游石淙山
张易之（唐代）

六龙骧首晓駸駸，七圣陪轩集颍阴。千丈松萝交翠幕，

一丘山水当鸣琴。青鸟白云王母使，垂藤断葛野人心。

山中日暮幽岩下，泠然香吹落花深。
待千岩二首 其一
姜夔（宋代）

褰裳望洞庭，眼过天一角。初别未甚愁，别久今始觉。

作笺非无笔，寒雁不肯落。芦花待挐音，怪底北风恶。
岩桂
史绳祖（宋代）

四出花中毕，三开格外芳。
名高评月品，韵胜霸秋香。
次韵王季夷时同宿蒋山
韩元吉（宋代）

北山应见太清年，兴废由来亦偶然。
自我得之还自失，老禅刀尺尚相连。
四哀诗 其四 哀侄女死于孩提
蔡清（明代）

兄嫂相从九地游，独遗孩女哭啾啾。丁宁内人勤恤收，古有伯啾若知否。

神理茫茫竟莫求，掌中珠失竟莫留。骨肉之恩竟莫酬，此恨百年何人瘳。
九日二首
曾几（宋代）

尊前韵度落乌纱，却是西风识孟嘉。
当日龙山无数客，问谁整整复斜斜。
雨中行史泾
陆深（明代）

江路西南永，端阳亦不晴。草堂松粉润，花坞藓痕平。

桥古行人迹，田低过水声。兹游自奇绝，云树望中生。
题周中散至乐堂
陆佃（宋代）

一瓢到底胜珠玉，万籁由来当管弦。尽日海鸥陪燕坐，有时溪管伴閒眠。

不知萱草忧何事，今见蟠桃定几年。回首真人足官府，刘安何苦要升天。
送友人赴长沙酒官
武衍（宋代）

老枫残月晓江滨，送客归来又送君。
愁滴离声三叠泪，眼穿行色万重云。
过湘应取离骚续，到邑终期课最闻。
莫为西班羞薄宦，要思先世立殊动。
南园赏花
邵雍（宋代）

三月初三花正开，闲同亲旧上春台。
寻常不醉此时醉，更醉犹能举大杯。
知鱼亭待月
胤禛（清代）

传呼不用上林丞，傍水登临远郁蒸。解渴漫调金掌露，清心胜饮玉壶冰。

知鱼亭畔观鱼跃，得月台前望月升。烟敛碧池星汉皎，玉栏高处尽堪凭。
买菊叹
符锡（明代）

世人有钱剩沽酒，笑我无钱还置菊。酒酣适意虽一时，菊在时堪弄寒馥。

岂知根株一拔不可回，坐使茎叶日瘁令心哀。唴渠本是东篱伴，何缘开傍黄金台。

君不见牡丹花，东风一夜生锦葩。沉香词客经品题，芳声美誉流天涯。

又不见青菊蕊，世人有眼那识女。不如还汝东篱下，老与葛巾作宾主。
送严诜擢第归蜀
岑参（唐代）

巴江秋月新，阁道发征轮。战胜真才子，名高动世人。

工文能似舅，擢第去荣亲。十月天官待，应须早赴秦。
晓过南宫闻太常清乐
张濛（唐代）

玉珂经礼寺，金奏过南宫。雅调乘清晓，飞声向远空。

慢随飘去雪，轻逐度来风。迥出重城里，傍闻九陌中。

应将肆夏比，更与五英同。一听南薰曲，因知大舜功。
送强甫赴惠安六言十首
刘克庄（宋代）

或问汉庭名卿，仅数洛阳耆英。
汝见诸公执贽，各为老子寄声。
东宁春兴六首 其二
黄佺（清代）

三十年来新辟境，春城郊郭俗繁华。槟榔生啖客唇艳，麦穗横簪女鬓斜。

茅屋人烟连瓦屋，汉家箫管杂番家。惭余数载为名利，辜负寒园桃李花。
和颜长官百咏 其六 客路
朱继芳（宋代）

身如海燕傍谁门，别泪双垂不见亲。惟有一条邛竹杖，相随万里共艰辛。
台阳志别
熊学鹏（清代）

寒烟一片锁层波，归思离情两奈何。从此天涯人渐远，羽鳞惟望好音多。
咏筝
文彦博（宋代）

别院秋仍静，高堂夜更闲。繁丝移宝柱，数曲奏阳关。

好荐琼筵上，长亲黼座间。野王虽后出，无复谢东山。
句
李兑（宋代）

未敢欢途穷。
怀可斋简林郑二从事
郑清之（宋代）

可斋严冷如古书，庄语敢下铅与朱。
读之不厌味有余，箫韶闻与愁爰居。
文墨政事同机枢，照人炯炯悬冰壶。
昆弟亲我同二苏，对床风雨夜梦俱。
别来半岁意郁纡，赖有二客能从余。
或寄可斋双鲤鱼，道甫问讯今何如。
句
沈佺期（唐代）

先朝六驾日，远虞附已深。
春阴
钱昭度（宋代）

雨燕初飞陇麦青，春云将雨滞行人。
云间若有金乌卖，应被豪家占得春。
古乐府
释斯植（宋代）

青山叫子规，行人泪如雨。
子规不肯归，行人不能去。
蒙恩予祠
方岳（宋代）

坚卧牛庵饱岁寒，恩书初许作黄冠。
孙仙鼓老如相问，筋力犹堪上醮坛。
浣溪沙
莫将（宋代）

归梦悠飏见未真。绣衾恰有暗香薰。五更分得楚台春。
和读史
赵希逢（宋代）

作史先须正论持，是非便把圣经稽。兄诛直笔周公弟，母出声经孔伋妻。

恶戒欺君书指鹿，报嘉食客载鸣鸡。至今左右严官守，谁复将桐戏剪圭。
文章烟月
徐祯卿（明代）

风霜独卧闲中病，时节偏催壑口蛇。
篱下落英秋半掬，灯前新梦鬓双华。
文章江左家家玉，烟月扬州树树花。
会待此心销灭尽，好持斋钵礼毗耶。
风入松 炼神合道
王吉昌（元代）

太阴二八产纯乾。抱六合真筌。二气经营元数足，始离形、祖意空传。变态超尘契圣，显物外，性空圆。冥冥反朴表精研。越枯木岩前。拍手归来明月下，拉清风、戏舞瑶天。笑傲华胥真境，喜坦荡，梦游仙。
雪江独钓
陆文圭（元代）

极浦寒云压雁低，石机老叟手如龟。
茫茫沙上银千顷，袅袅风前玉一丝。
鹭失庐花惊月早，鱼吹柳絮上冰迟。
故人物色嫌相认，从有羊裘不好披。
谨和老人赋牛尾貍二首
洪咨夔（宋代）

踏白霜明夜，牵黄木叶秋。
斓斑文未豹，觳觫炙先牛。
奈玉开三面，蒸酥让一头。
酒边纤手削，醉倒老浮丘。
次韵择之馀干道中
朱熹（宋代）

寒尽春生草又青，化工消息几曾停。因君一咏陵陂麦，恍忆侬家老圃亭。
乌夜啼
张鎡（宋代）

晓来闲立回塘。一襟香。玉飐云松风外、数枝凉。相并浑如私语，恼人肠。飞去方知白鹭、在花旁。
雪
方惟深（宋代）

剪水飞花着地干，世间颜色比应难。
谢家儿女空才思，只作因风柳絮看。
春日杂诗六首
张耒（宋代）

堂南老榆柳，清阴渐交映。
飘飘风花干，渥渥雨叶盛。
鸟鸣日方迟，客去门逾静。
自无济世略，耿耿欲谁省。
赠郑处士
温庭筠（唐代）

飘然随钓艇，云水是天涯。红叶下荒井，碧梧侵古槎。

醉收陶令菊，贫卖邵平瓜。更有相期处，南篱一树花。
次韵赵至节推首夏
苏辙（宋代）

首夏寻芳也未迟，绕园红紫尚菲菲。
无心与物真皆可，有酒逢菲劝莫违。
梦逐杨花无限思，身惭啼鸟不如归。
官居寂寞如僧舍，海燕怜贫故入扉。
鹦鹉词
曾习经（清代）

画罗轻明前后阁，云屏梦破山断续。琼钩一夜怯春霜，恨锁千断葳蕤绿。

隔帘委坠见春丝，频频呼唤酒消迟。绡轻佩重不胜起，烟痕影态相参差。

紫蝶黄蜂俱游倦，樱桃花落垂杨巷。瘦尽东杨白袷衣，寄与南云慰凄惋。

登天抱云云如轻，虚堂耿耿秋荷明。五更烛骑蹄呜去，银弯流水东西倾。

断烬遗香掩薄愁，玉珰不到瑶华楼。夜夜娇郎眠何处，雨落月明鹦自语。
仙迹岩题诗二十三首·冷泉
佚名（宋代）

琳宫门外小桥东，石罅泉流细脉通。
清似玉壶承沆瀣，游人掬饮凛生风。
握中上人语录漫题三首 其三
郭之奇（明代）

天籁仍烦地籁驱，今人日向古人呼。有皆全有无还有，无到真无有亦无。

非色非空非孰在，是心是佛是谁俱。千言莫羡函关紫，一苇长留面壁图。
皇子生献诗
蔡挺（宋代）

昨夜薰风入舜韶，君王未御正衙朝。
阳晖已得前星助，阴渗潜随夜雨消。
迟雪用东坡集中清虚堂雪韵
张礼（清代）

枯枝策策鸦如叶，老树萧萧雀噪雪。小掩柴门半不开，欲落未落更清绝。

痴云堕地天乍低，朔吹号空树欲折。遥山积雾半霏微，忽地残阳漏明灭。

银海微茫天半枯，素旗隐约云中掣。十分暝色入篱落，一片寒光压衣缬。

雀舌待烹陶谷茶，麈尾思霏王衍屑。伫看飞絮竞颠狂，莫使空花太飘瞥。

祈麦定生野老欢，戏玉要听山童说。会当出作探梅游，板桥倒跨驴鞍铁。
避
李之仪（宋代）

无功卫鹤偶乘轩，虐暑从谁解倒悬。顿觉御风凌绝境，似逢调瑟认华年。

回光已幸参东壁，裂地何须得酒泉。自惜抑扬非瓦砾，倦途终愧失陶甄。
渔家傲 和孔纯老三首 其二
王之道（宋代）

岩电晶荧君未老。看看门外锋车到。一点眉间黄色好。

人尽道。车今次第登三少。

左右青娥来巧笑。注唇涂额新妆了。斜插梅花仍斗妙。

歌窈窕。醉来容我相嘲傲。
东峰亭
臧诜（宋代）

水西庭榭枕东峰，终日秋阴一径松。
月到滩心来白鹭，云浮潭面起苍龙。
最宜翠敛前山雨，长是声闻近寺钟。
报捷功名今共闻，时携樽酒访遗踪。
浣溪沙（蔷薇水）
张元干（宋代）

月转花枝清影疏。露华浓处滴真珠。天香遗恨罥花须。

沐出乌云多态度，晕成娥绿费工夫。归时分付与妆梳。
城头月 本意
唐汝翼（清代）

相逢两小心先逗。脉脉秋波溜。绣阁灯昏，春城漏尽，一夜相思够。

绿窗悄倚更阑后。碧聚眉峰邹。种种情痴，时时幽恨，毕竟难猜透。
荣州
汪元量（宋代）

醉倚高楼上，裁诗得五言。
蚕丛云羃羃，鸟道月昏昏。
妓女吹金管，庖丁洗玉盆。
客痴浑不寐，府主更开樽。
次韵六弟抗黄花驿楼作
赵抃（宋代）

税鞅凭栏眼更醒，须求国手上丹青。楼前云水无穷好，楼下尘喧不复听。
病中送丘升叔复入广 其二
林希逸（宋代）

羡子论文见解深，无端聚散苦难禁。虽然后会刚期我，忽漫离筵已著心。

穷杀昌黎缘怪怪，谁怜子美独涔涔。寒梅斗雪看何处，还忆花前抱病吟。
题匡山瑞木图二首
杨长孺（宋代）

孤根初作两枝荣，五朵终连独干明。
看取松楸天瑞好，如何草木世人轻。
春花秋叶垂千载，雁字鴒原了一生。
孝友编中图画底，子孙忽自占清名。
咏云
李邕（唐代）

彩云惊岁晚，缭绕孤山头。散作五般色，凝为一段愁。

影虽沉涧底，形在天际游。风动必飞去，不应长此留。
寄题哲上人漫堂
陆游（宋代）

老子从来任运行，爱君堂以漫为名。
北邙大有英雄骨，枉用工夫过一生。
斋居感兴二十首 其十七
朱熹（宋代）

圣人司教化，黉序育群材。因心有明训，善端得深培。

天叙既昭有，人文亦褰开。云何百代下，学绝教养乖。

群居竞葩藻，争先冠伦魁。淳风反沦丧，扰扰胡为哉。
山园杂咏
陆游（宋代）

已过社雨尚春寒，小醉初醒怯倚栏。
柳带花移宜土润，鹤和雏养要笼宽。
孤翁白首投村社，诸彦青云接羽翰。
谁信幽居多乐事，晚窗儿女话团圞。
庆清朝（上楼大参·十一月十五）
李廷忠（宋代）

天启重光，地钟上瑞，有人起自东山。当年谢传，几曾鹤发貂冠。不似文章隽老，重来鸣步斗枢间。洪钧转，五原草绿，太白兵闲。

运庆今朝初度，正日添纹线，月挂冰盘。恩重御壶宣劝，喜溢天颜。听取沙堤好语，金科红篆押千官。春长在，调元鼎里，不假还丹。
郡中朔旦朝拜圣祖
姜特立（宋代）

巍像俨明庭，衣冠尽夙兴。
曙光摇斗极，云气制觚棱。
尝记朝天日，君王玉座长。
璇霄乌万点，飞舞最高层。
挽方佥判
陈宓（宋代）

草堂种玉在长身，黉舍蜚声四十春。
佐府经纶堪活国，凌云词赋旧惊人。
官联仅与冯唐伍，寿考还臻绛老邻。
弱冠相知今白发，西门祖送泪沾巾。
咏珂马声
弘历（清代）

紫陌喈喈报曙鸡，蟾光欲傍露盘低。九天阊阖葳蕤启，百辟冠盘鹓鹭齐。

鸾步引声锵玉佩，槐街奏响散银蹄。何人待诏长安舍，剪烛抽毫细品题。
金陵杂兴二百首
苏泂（宋代）

二十四番风信催，郭南间道有花开。
园官欲斗金钱赏，名字先供百品来。
贺幸诚亲王山庄应制
朱伦瀚（清代）

彩仗凌晨出，鸾旂拂曙开。过山闻鼓吹，隔水见楼台。

花里传天膳，云中度寿杯。晚凉时雨霈，归路拥风雷。
新喻道上
史弥宁（宋代）

翠分浓淡山开画，红晕浅深花弄妆。
诗料自来寻老子，句成浑费思量。
送陈谏议澈赴边幕二首
刘克庄（宋代）

边邮京递近如何，警报全稀吉语多。
上说君王自神武，下云宰相已安和。
子方盛壮宜乘塞，吾迫龙钟懒出窝。
若谒翘材问村叟，为言颜发转苍皤。
赵宰别业
吴涧所（宋代）

几树柳阴合，空阶一半遮。
破琴长在壁，老鹤不离家。
客至时供茗，官间吏管花。
有时成独步，门外看蜂衙。
知府伯常度支宿熙春台辄成拙诗上寄
张纮(唐)（两汉）

云藏雨意明还暗，水激溪声断复来。
恨君不且留千骑，同折岩花对酒杯。
梅坡席上次韵牡丹
胡仲弓（宋代）

为甚花神受气偏，却来南地逞春妍。
鞓红未数青州种，粉白犹疑洛浦仙。
华之高寿鲁斋先生七十
金履祥（宋代）

百里何为，亦显其君。
武公九十，懿戒维新。
聚景园
陈允平（宋代）

上苑韶光隔凤城，十分春事属流莺。
雨余芳草欲无地，风定落花如有声。
柳榭云深栖鹳鹊，榉塘沙暖浴鵁鶄。
年来翠辇经游少，七十二亭空月明。
次韵陶监丞茂安见赠
王之道（宋代）

三年重见须川湄，舍舟东去何驱驰。
王事靡盐莫遑息，人生所贵心相知。
经从往返两过我，一言意厚何多为。
向来江夏倾盖日，翕然誉望推麟仪。
才猷伏火丹九转，用之功效堪扶衰。
重阳初过雨新霁，乾坤六合方平夷。
边城残寇何足灭，庙堂胜算那容窥。
相逢问我出世法，嗟我茅塞同荒陂。
因君扣击发探省，沉迷可笑群昏随。
我闻摩诘老居士，后身楼至今王维。
忽然惠顾有缘契，怳若宿雾青天披。
愿君为我取妙善，此界示现无边慈。
智海化士乞颂
释清远（宋代）

乞食山城归帝里，毗耶钵饭香而美。莫念故园桃李春，更参上国西来旨。
灵祐观
范成大（宋代）

旸谷西门锁洞宫，古苔斑驳桧蒙茸。百廊三殿惟眢井，万壑千岩有瘦筇。
灵山
王安石（宋代）

灵山宁与世为仇，斤斧侵凌自不休。水玉比来闻长价，市人无数起相雠。
多丽
吴某（宋代）

几声天外归鸿。
闺怨
黄滔（唐代）

寸心杳与马蹄随，如蜕形容在锦帷。江上月明船发后，

花间日暮信回时。五陵夜作酬恩计，四塞秋为破虏期。

待到乘轺入门处，泪珠流尽玉颜衰。
途次清明
宋祁（宋代）

漠漠轻花著早桐，客瓯饧粥对禺中。
遥知阙下颁新火，百炬青烟出汉宫。
青阳洞天呈青阳主人曾少裕
利登（宋代）

两崖他苍峭天柱，停策崖边唤舟渡。
青巾羽客打舟来，惊起灵蛇绝溪去。
千年神浆不自惜，万里晴天安得雨。
但见飞流落半空，空中此水来何处。
岩下犹涵太古泉，安知上不通银浦。
苍藤半湿苔藓昏，石罅无根迸孤树。
洞门一隙仅通人，可惜凿空开洞府。
乾坤明晦自有时，突然栋宇那非数。
开闢岂无人到来，岩崖尚绝猿猱路。
先生朝昏息丹岩，万壑归心心不语。
瑶磬一声天壁寒，白云紫雾惊相顾。
恭纪恩赐诗 其十 赐菡萏一枝
严嵩（明代）

太液浮舟花满池，晓红芳湿露浓时。云锦万丛谁敢折，特荷金筒赐一枝。
同族侄评事黯游昌禅师山池二首
李白（唐代）

远公爱康乐，为我开禅关。
萧然松石下，何异清凉山。
花将色不染，水与心俱闲。
一坐度小劫，观空天地间。

客来花雨际，秋水落金池。
片石寒青锦，疏杨挂绿丝。
高僧拂玉柄，童子献霜梨。
惜去爱佳景，烟萝欲瞑时。
送友人罢举归蜀
喻凫（唐代）

憔悴满衣尘，风光岂属身。卖琴红粟贵，看镜白髭新。

栈畔谁高步，巴边自问津。凄然莫滴血，杜宇正哀春。
题刘孟功竹深处
石宇（元代）

高风远市门，植竹千筼筜。苍雪下庭砌，玄阴翳齐房。

晴旭仙聚岛，鲜飙凤鸣阳。碧滋润简编，翠浥浮冠裳。

披图有真趣，夙抱非羁寓。游踪自南北，梦寐还相遇。

朝哦栖遁词，暮诵琳琅句。恍即故园居，森森竹深处。
五湖空蒙图
方回（元代）

五湖之水何冥冥，五湖之山何青青。
烟雨空蒙寄绢素，吾闻善青不青形。
青山青水青烟雨，界青点缀分秤星。
寓意托兴有所生，人品高绝名芳馨。
斗牛分野古彭蠡，橘柚包贡今洞庭。
史传同异不可考，青草丹阳兼宫亭。
诸老英魂可招否，亡吴霸越携娉婷。
三致千金变名姓，橐装恐带战血腥。
陆龟蒙，张季鹰，
无功可上彝鼎铭。江湖粗有莼可羹，
何必石崇虀韭萍。满身花影醉归夜，
何必涯训居朝廷。三高之中去一高，
似于人物太渭泾。鸱夷子者非我侣，
焉得张陆二高复起与我共扬舲。
玉漏迟 咏促织
彭孙贻（明代）

向空阶絮语，不知何处，愁人偏切。金井银床，一夜碎啼明月。

怪杀天涯荡子，禁得过、凉天时节。声暗咽。暮灯初起，晓钟才歇。

可怜枕上关山，被片晌凄凉，惊回蝴蝶。独院孤衾，此际更和谁说。

追忆金笼闲斗，佯输与、一双条脱。空怅别，雕阑桂花如雪。
偶成
宝廷（清代）

解忧堪贳酒，况复对黄花。官罢人同惜，家贫我自嗟。

夕烽南海火，古戍北庭笳。何日销兵气，吾生幸有涯。
怀少明
陈长方（宋代）

故人漂泊客江乡，夜雨相思夜更长。
经岁不来来又去，端如鸿燕递相望。
述野人语
陆游（宋代）

重重大布敌风霜，篱外桑阴五月凉。
软饭一盂千万足，那知世有郭汾阳。
渔父
苏泂（宋代）

渔翁年几雪垂肩，钓罢归来月一船。
明日酒醒寻伴侣，卖鱼依旧禹祠前。
西湖
史弥忠（宋代）

碧波青嶂对红楼，千古西湖乐未休。
试把腰缠卖春色，不知世上有扬州。
南豅步入北豅
韩淲（宋代）

一塘春水野花间，田缺沟流转草閒。正是冷烟寒食后，蝶飞飞去鸟关关。
木兰花慢（看春有感）
吕胜己（宋代）

平生花恨少，又那得、酒中愁。自禅板停参，薄团悟罢，身世忘忧。南柯旧时太守，尽当年、富贵即时休。莫羡痴儿小子，心心念念封候。

优游。取次凝眸。春浩浩、思悠悠。爱万木欣荣，幽泉流注，好鸟勾舟、感生生、自然造化，玩吾心、此外复何求。应有知音共赏，定当一语相投。
日出东南隅行
李白（唐代）

秦楼出佳丽，正值朝日光。
陌头能驻马，花处复添香。
东岩寺
雍大椿（宋代）

精庐隐东山，气象严竹柏。
入门佛画好，晓日明金碧。
向来岩名寺，初不觇遗迹。
隐庵中梁秀，邂逅论夙昔。
行前亟指似，云磴飞双舄。
始知翠微中，洞穴刊青壁。
莓苔暗龙象，缺瓮贮灵液。
开山记乾元，断碣余□□。
经营想耆旧，兴废今几易。
平生泉石心，逮此欣有□。
惜哉荆棘地，尚阻游人屐。
畴能发其秘，澄观今藉□。
白翁老公祖请告归淄青岁暮凄其离怀充斥漫赋绝句言别 其六
唐汝询（明代）

五茸城里旧遗氓，廿载才通一姓名。正喜论文起东阁，乞身疏巳入承明。
出山
刘敞（宋代）

万里亘东西，连峰隐朔陲。气缠冰雪惨，险极鬼神为。

偪仄单车度，盘桓壮士悲。今朝识天意，正欲限华夷。
殢人娇
晏殊（宋代）

一叶秋高，向夕红兰露坠。风月好、乍凉天气。长生此日，见人中嘉瑞。斟寿酒、重唱妙声珠缀。

凤箢移宫，钿衫回袂。帘影动、鹊炉香细。南真宝录，赐玉京千岁。良会永、莫惜流霞同醉。
画角东城
李贺（唐代）

河转曙萧萧，鸦飞睥睨高。帆长摽越甸，壁冷挂吴刀。

淡菜生寒日，鲕鱼潠白涛。水花沾抹额，旗鼓夜迎潮。
雪梅
卢钺（宋代）

梅雪争春未肯降，骚人阁笔费评章。
梅须逊雪三分白，雪却输梅一段香。
过封邱见熊主簿
洪皓（宋代）

封邱封父国，繁弱大弓良。
人器今安在，兴衰古不常。
画旗连卫滑，绘句得高张。
里干黎元少，兵戈畎亩荒。
蓬深饶雉兔，日夕下牛羊。
富庶思畿甸，衣冠迩帝乡。
故人居沪落。新令喜商量。
失意惩□□，销愁痛引觞。
离家多岁月，去国几星霜。
种种心俱短，悠悠道且长。
何须论出处，祗合谨行藏。
俟命宜居惚，安时强激昂。
勾稽迷簿领，陶写赖篇章。
后嗣从渠分，前程问彼苍。
君无须贾恋，我乏陆生装。
璺鼓囚方释，班荆语未忘，
前身愧苏武，异县识仇香。
话虽伤怀地，潸然出数行。
登库舍图岭纵笔作歌
李銮宣（清代）

生不识玉门关，梦不到祁连山。忽然天风吹马足，直上千仞万仞之峰巅。

积雪璨巉岩万万古，其鳞之而玉龙舞。有时天亦被雪遮，一片空蒙迷仰俯。

我闻西域冈底斯乃山岳尊，祁连南北脉络分。群山莽莽入关去，武功太白皆儿孙。

亥章不能步，神禹不能导。遂使益地括地图志讹，雪海冰天白浩浩。

既不如张博望，浮槎竟到青天上，又不如郑安远，左执鞭弭右橐鞭。

负戈万里天西来，平生游迹真奇哉。雪山峨峨白玉皑，冰山晶晶沙山颓。

罗卜淖尔蒲类海，如螺如芥如浮杯。西穷西海滨，东望东海限，四海复四海，自西至东二万馀里舆图恢。

九州岛五岳峰数堆，南界北界青莲开。三千大干鲜如此，虫沙猿鹤一瞬俱尘埃。

膏我车，秣我马，天山雪深几没踝。白云如席堕我鞯，白雪如掌落我肩。

羲和纡辔娥魄晦，但见银海沆瀁上下左右兜罗绵。

不用纪功勒石铭燕然，亦不用短衣射虎消残年。

醉斟车上酒泉酒，一唱玉门迁客西征篇。
题李龙眠画卷 其一
田雯（清代）

弇州山人谱名画，唐之摩诘宋龙眠。今观此卷叹奇绝，顾陆张吴难并肩。

当其下笔风雨作，鹅溪十丈何旁薄。陂陀竹屿优昙花，苍梧洞庭生缭郭。

山口一佛将欲行，蛮君鬼伯群纵横。幢璎冠玦诧变相，罗什卢女苍虬精。

其后诸佛坐且立，一捋长眉一盘膝。亚松巨楂怪石伏，悟者扪腹趺者寂。

天魔赤脚鼋鼍游，阳侯逆走溟渤黑。最后云气随飞龙，騞然直上蓬莱宫。

万顷波涛沸欲动，前山雷雨纷来从。
寄淮南幕中刘员外
赵嘏（唐代）

郎官何逊最风流，爱月怜山不下楼。三佐戎旃换朱绂，

一辞兰省见清秋。桂生岩石本潇洒，鹤到烟空更自由。

休向西斋久闲卧，满朝倾盖是依刘。
安陶舟中
晁补之（宋代）

缭绕春堤去欲穷，参差烟坞到还通。
依依润柳侵晨雨，细细吹花傍午风。
淳熙八年端午帖子词·太上皇后合六首
崔敦诗（宋代）

菰黍团云白，菖花剪玉长。
晚凉新月上，水殿按霓裳。
解佩令 爱看柳词，遂成
王哲（金朝）

平生颠傻，心猿轻忽。乐章集、看无休歇。逸性摅灵，返认过、修行无越。仙格调，自然开发。四旬七上，慧光崇兀。词中味、与道相谒。一句分明，便悟彻、耆卿言曲。杨柳岸、晓风残月。
再和彦高
刘著（宋代）

否泰由来在岁星，谁听叩角作商声。
一朝汉魏成今古，百口燕秦隔死生。
雉堞仅能逃病妇，雁书犹记作团兄。
雪云埋尽辽西路，有酒如淮奈此情。
拟寒山寺 其八十七
释怀深（宋代）

因果如影响，毫发无差错。啖炙僧肠穿，指熊樵臂落。

兽面心有仁，人面心有恶。天地终不容，立见身消烁。
不同吟
邵雍（宋代）

求者不得，辞者不能。
二者相去，其远几程。
赠黄安期推官
刘攽（宋代）

退之谪阳山，始得区生喜。其后迁揭阳，颇复称赵子。

穷荒非人境，瘴海绝涯涘。亲识久去眼，此言不到耳。

所欢诚易为，未必尽洵美。谕如逃虚空，闻人足音尔。

我来衡山阳，情况本异此。一意等万殊，何尝分远迩。

四海皆兄弟，蛮貊固州里。而于择友间，颇戒不如己。

乃得黄夫子，风韵淡如水。为学本之性，言文贯于理。

遗我累幅书，磊落字盈纸。不诡亦不矫，不华仍不俚。

胡为连城珍，韫藏椟与匦。赏心一何快，区赵非所拟。

昔我在朝廷，尝得二三士。声名未振发，自任以为耻。

于今复何能，有志而已矣。譬将助飞迁，身方在泥滓。

作诗写吾心，词殚意未已。
风鸢图诗
徐渭（明代）

柳条搓线絮搓棉，搓够千寻放纸鸢。
消得春风多少力，带将儿辈上青天。
柳梢青·春感
刘辰翁（宋代）

铁马蒙毡，银花洒泪，春入愁城。笛里番腔，街头戏鼓，不是歌声。
笛堪独坐青灯。想故国、高台月明。辇下风光，山中岁月，海上心情。
独坐
鲁蕡（清代）

独坐愁无赖，苍天不肯晴。邻鸡都一哭，尊酒且三更。

太息庭芳烂，生憎檐溜倾。蹉跎兵甲外，伏枕泪交横。
送卓侍者二首 其一
孙觌（宋代）

多病身如寄，长贫气自华。只将穷事业，便当老生涯。

泥饮醉生缬，挑灯喜见花。殷勤香火社，问病到毗耶。
叔进亚蘧和诗佚靳而怒余次韵解之
夏孙桐（清代）

顾子诗才横八区，风情放诞如佚姝。郑子覃思味古腴，珊珊骨佚世所无。

菊芳兰秀并时作，两贤佚厄剧甚恶。俊谐虐谑争飙驰，供我抚掌一笑乐。

劝君绝口丧乱时，三匝谁得安栖枝。愿君息心阿堵许，一片那为乾净土。

障面王公休避尘，杖策邓禹总笑人。讵甘穴处类伏鼠，或复形势誇剪鹑。

来从牧圉我稍久，谨敛心魂苦佚守。春浅愁萦杜曲花，年荒味淡新丰酒。

千端万绪殊茫茫，浮云身外皆寻常。宵起但看星斗炯，朝坐又厌尘沙黄。

人生有情谁遣此，空谷闻音辄佚喜。书少频烦送一瓻，句捷同应斗十纸。

东海鲁连良可师，解纷排难凭吾诗。一邱之貉聊尔尔，奚论谁黠复谁痴。
倦夜
苏轼（宋代）

倦枕厌长夜，小窗终未明。
孤村一犬吠，残月几人行。
衰鬓久已白，旅怀空自清。
荒园有络纬，虚织竟何成。
柳梢青
赵长卿（宋代）

小窗闲适。云髻亸肩，香肌偎膝。玉局无尘，明琼欲碎，春纤同掷。

不争百万呼卢，赌今夜、鸳帷痛惜。好忍马儿，若还输了，当甚则剧。
拟咏怀十一
庾信（南北朝）

摇落秋为气，凄凉多怨情。
啼枯湘水竹，哭坏杞梁城。
天亡遭愤湘，日蹙值愁兵。
直虹朝映垒，长星夜落营。
楚歌饶恨曲，南风多死声。
眼前一杯酒，谁论身后名！
得节二首
姜特立（宋代）

风云际会少人同，玉殿宣麻出禁中。
圣主念亲催赐鉞，老臣们泪痛遗弓。
题黄华江皋烟树二首 其一
雷渊（金朝）

疏柳静茅亭，亭下长江路。不见亭中人，萧萧烟景莫。
赠温幕张子常有诗见怀用韵因成五篇 其二
华镇（宋代）

寂寥不见李膺舟，时倚西风叹逝流。小吏忽来传秀句，春容顿觉满山幽。
释老六言十首
刘克庄（宋代）

一笔受楞严义，三书赠大颠衣。
取经烦猴行者，吟诗输鹤阿师。
裴六书堂
王昌龄（唐代）

闲堂闭空阴，竹林但清响。窗下长啸客，区中无遗想。

经纶精微言，兼济当独往。
题寒绿轩
张镃（宋代）

甫里先生穷到老，剩有诗文记林草。
杞苗菊叶果何佳，自喜春林颜色好。
现庵主人同吾张，故家文献出大梁。
相过肯对桂隐榻，握手书社倾肝肠。
顷年客处东濒海，灌畦不仰园官菜。
小窗寒绿独专名，实与天随同所家。
所爱既同人亦同，岂较早晏时遭逢。
极知趣尚寓小物，过眼斥鷃高飞鸿。
閒关馆舍人稀到。檐前席地聊从好。
维杞与菊复移栽，撷可烹茶羹可芼。
晓烟夕露清无边，尽扫万古红紫缘。
对之饮水骨亦仙，屠沽儿家休击鲜。
公亮超然见和因寄复答之
释德洪（宋代）

高人秀句入幽微，濯出秦川锦一机。剪制未为春步幛，暗投先作夜行衣。

语尊九鼎真难荷，意的千钧善发机。早晚杖藜松下见，应疑刘远谷中归。
夏日四绝
潘良贵（宋代）

错落星河天未明，太虚涵露气全清。
东方隐约生光耀，便觉林间宿鸟惊。
北林罗枢使挽词
萧立之（宋代）

扶日勋庸大，公胡遽止斯。人间何可弃，天下尚堪为。

太史春秋笔，苍珉德政碑。不遗毫发恨，尘宇自生悲。
颂古十首
释端裕（宋代）

清净法身花药栏，眉毛刺倒须弥山。
谁将玉笛传凄怨，吹过芦藂明月弯。
登玉华峰寺西山绝顶处余夜宿其中题此绝于岩石
胡应麟（明代）

绝顶秋光万壑悬，青萍摇曳乱云前。峰头五夜聊伸足，莫讶孤星帝座眠。
风雨停舟图
元好问（金朝）

老木高风作意狂，青山和雨入微茫。画图唤起扁舟梦，一夜江声撼客床。
寄送谢师厚余姚宰
梅尧臣（宋代）

我从淮上归，君向海澨去。
安知无几舍，邂逅不相遇。
颇知飞空无，到月不得附。
月行既不留，无亦值风故。
诚知会合难，岂是忘所赴。
我虽蹑新屩，心不舍旧屦。
谁谓若世人，食瓜思弃瓠。
君南我赴北，日见阳雁度。
兹欲远寄首，雁行高且骛。
但诵金石言，於时傥无忤。
颂古一百首 其三十四
释智愚（宋代）

担板汉，没拘束。饿死首阳山，誓不食周粟。
过新滩作出峡行
李曾伯（宋代）

蜀道登天难，尤难泝流入。
自峡上夔渝，江险滩节密。
前年冲寒来，水落且石出。
寄命竹一缕，寸挽退或尺。
旬宣愧罔功，征戍幸逭责。
仁哉圣主恩，有诏许归佚。
匆匆乘月下，初值朱明律。
常年桃涨后，此际梅潦溢。
危漩若釜沸，惊湍如矢激。
今年独何异，水势平於席。
仅添半篙绿，稳泛万顷碧。
纵横顺濆淖，隐见辨沙碛。
毋庸事盘滩，了不懼触石。
一日涪州岸，三宿云安邑。
滟澦露山骨，底柱屹中立。
巫峰披宿雾，奇哉翠欲滴。
建瓴高屋易，百里一瞬息。
安然中流坐，恍若前山失。
舟轻蜚鸟过，岸鴂脱兔疾。
伊滩以新名，此水虑微涩。
黎明报船步，数尺长一夕。
波臣信有助，棹师喜何剧。
前竿与后枕，橹六视听一。
招呼左右向，心手应相得。
所取无釐差，其矢如绳直。
载瞻洺川祠，不远西陵驿。
倏焉飞廉怒，卷起浪涛白。
篙篷掀欲舞，绠缆系惟亟。
凡我同舟人，相雇几动色。
兴言大川涉，畴为讯诸易。
古谚固有云，飘风终日。
须臾棹歌发，安危在漏刻。
衰迟嗟我生，险阻几身历。
萍梗遍江海，星霜老疆场。
此行亦良苦，岂敢计终吉。
始入凡四旬，今出仅更浃。
行止非人为，扶持有神力。
瓣香荐牲酒，对越寸衷赤。
自兹丘樊归，谨无以形役。
晚来贺平善，诗以纪其实。
招亲旧赏花
张纲（宋代）

名花朵朵向人开，家酿沈沈旋拨醅。咫尺晴川风更便，追欢何惜片帆来。
屡访开元陈高士不值
任士林（元代）

我亦乾坤一腐儒，杖藜时访白云居。故人不入江海梦，道士空惊世俗书。

箫史凤归云缥缈，刘郎桃在雨扶疏。当年亲见东风事，杨柳丝丝二月馀。
赠老庵廖希说
文天祥（宋代）

短屐平生几两穿，锦囊真得当家传。
山中老去称庵主，天上将来说地仙。
面皱不妨筋骨健，舌存何必齿牙全。
金精深处苓堪饭，更住人间八百年。
饮酒四首·其一
苏轼（宋代）

我观人间世，无如醉中真。
虚空为锁殒，况乃百忧身。
惜哉知此晚，坐令华发新。
圣人骤难得，日且致贤人。
筑房子歌
文天祥（宋代）

自予居狴犴，一室以自治。
二年二大雨，地污实成池。
圄人为我恻，畚土以筑之。
筑之可二尺，宛然水中坻。
初运朽壤来，臭秽恨莫追。
掩鼻不可近，牛皂鸡于埘。
须臾传黑坟，千杵鸣参差。
但见如坻平，粪土不复疑。
乃知天下事，不在论镃基。
苟可掩耳目，臭腐夸神奇。
世人所不辨，羊质而虎皮。
大者莫不然，小者又何知。
深居守我玄，默观道推移。
何时蝉蜕去，忽与浊世违。
大江东去 为张可子郎中寿
王旭（元代）

九秋风露，洗尘埃、人似华峰独立。兰省东南经济地，正赖风流立画。湖海胸襟，冰霜气节，邈矣公难及。苍生望重，故园休梦泉石。且对得意江山，登临一笑，香满黄花席。更把西湖都酿酒，醉取白云诗客。乘兴为公，遍游仙府，检下长生籍。妙毫浓墨，书公寿禄无极。
海棠春 秋海棠
左锡嘉（清代）

是谁留下相思种。睡未足、唤起秋梦。莫是倩魂消，瘦怯西风重。

娇啼的的檀心痛。问翠袖、倚阑谁共。满地葬胭脂，露湿苔衣缝。
和陶饮酒二十首
苏轼（宋代）

篮舆兀醉守，路转古城隅。
酒力如过雨，清风消半途。
前山正可数，後骑且勿驱。
我缘在东南，往寄白发余。
遥知万松岭，下有三亩居。
并蒂莲和青溪学士韵四首 其四
程敏政（明代）

彷佛移根自蕊宫，正宜吟赏对西风。却怜多病身难出，未觉诸西酒易空。

诗愧才情翻蜀绮，瘦馀肌骨等湘筒。明年倘带看花福，自挈壶觞坐绕丛。
送郑革先辈赐第南归
欧阳修（宋代）

少年乡誉叹才淹，六十犹随贡士函。
握手亲朋惊白发，还家闾里看青衫。
阁涵空翠连衡阜，门枕寒江落楚帆。
试问尘埃勤斗禄，何如琴酒老云岩。
奉和鲁望秋赋有期次韵
皮日休（唐代）

十载江湖尽是闲，客儿诗句满人间。郡侯闻誉亲邀得，

乡老知名不放还。应带瓦花经汴水，更携云实出包山。

太微宫里环冈树，无限瑶枝待尔攀。
闻威州诸羌退听，边事已宁，少城筹边楼阑槛
范成大（宋代）

筹边楼上美髯翁，赤白囊飞笑语中。
勃律天西元采玉，蓬婆雪外昨分弓。
踏筵舞罢平阑月，横槊诗成满袖风。
诸校各能歌破阵，何须琴里听平戎。
烛影摇红 题陈两桥先生诗集
沈善宝（清代）

七宝装成，风云月露供描写。浣花笺纸界乌丝，尺幅龙光射。

□□酒旗□□。□□□、□□□诧。剪烛重翻，焚香细读，寸襟顿谢。

伫看春风，杏花压帽容相亚。状头合付谪仙才，人镜芙蓉下。

方显文章声价。不负了、题桥司马。□□□□，新句添来，玉堂清话。
代赠洪氏设斋供
林弼（明代）

群山东骛如飞龙，文山孤峙高凌空。绿水环绕青芙蓉，中有贝阙蓬莱宫。

华光五帝游法窟，四月八日参前佛。一天花雨散曼陀，满地香云霭祥霱。

山前车马杂遝来，绮罗十里红紫堆。多君倾橐具清供，春风士女欢颜回。

须知作善神所福，果报儿孙今可卜。要将事业继三洪，岂但芳名在乡曲。
拟归白门 其二
汤贻汾（清代）

二仲遥怜散若萍，还家凄绝借都亭。妻孥总历羊肠险，花月宁教犀首醒。

春水鲥鱼三月白，秋风天阙六朝青。平生游侣焦琴在，尘鞅劳劳且暂停。
鹧鸪天 再和彊村韵
沈曾植（清代）

别浦徘徊隐钿车。谪仙散诞醉流霞。归来渔子都忘世，去后刘流不问花。

空色眩，色空嗟。杳然流水到天涯。东皇合念春无主，处处流莺忆故家。
一落索

舒亶（宋代）

叶底枝头红小。天然窃窕。后园桃李谩成蹊，问占得、春多少。

不管雪消霜晓。朱颜长好。年年若许醉花间，待拚了、花间老。
知己
吴景奎（元代）

知己相逢尽醉欢，西窗剪烛坐更阑。笑谈倾倒忘宾主，意气相期出肺肝。

白雪数茎嗟我老，黄金一诺报君难。丈夫磊落当如此，自爱先生礼数宽。
咸阳为秦所都周文武成康陵在焉载之祀典秦遗址蔓没无可考矣
郑岳（明代）

潼关西下望咸阳，四塞山河古帝乡。沃野桑麻环陆海，沿边川徼护金汤。

周陵古庙人犹拜，秦殿遗墟草已荒。千古是非终自定，西风立马几徜徉。
高宗祀明堂前朝享太庙二十一首 其二十一 还大次用《乾安》。
郊庙朝会歌辞（宋代）

神明既交，恍若有承。钦翼齐庄，福禄具膺。王业是兴，祖武是绳。

佑我亿年，以莫不增。
期斯远不至登谿亭有怀并属云台刘先生三首
赵蕃（宋代）

落日照谿谷，寒光摇树林。
宿鸟投密枝，归云释遥岑。
余辉尚燠投，纖月忽在襟。
可人期不来，何以写我心。
近者且若此，悠悠望西南。
济河谣夜过青县作
邵宝（明代）

河可济济师，不可济济贼。贼济避我师，东入钜野泽。

泽西为济南为淮，贼乎贼乎安往哉。野多罄室无青草，豕突鲸奔我师老，却恨令公来不蚤。
冬日书怀四首
王炎（宋代）

治身如治玉，所贵无瑕疵。
玉美不愿市，身修岂求知。
人生为糊口，乃尔敛板趋。
渐失两鬓青，莫浣双袖缁。
勿用怀不平，弦急声易悲。
次韵杨秘监馆中留题
王炎（宋代）

把杯方喜挹流霞，照眼骊珠重拜嘉。
庭下满生书带草，胸中宜吐笔头花。
敢言策足樊贤躅，独幸游心泳圣涯。
谁谓蓬莱云气远，此中清閟即仙家。
红尘飞不到壶天，风月幽怀属老仙。
自笑枯肠无好语，且呼黄奶曲肱眠。
和西湖竹枝词
顾敬（明代）

楼船儿女日晚歌，莲心结子绾双螺。湖水潇潇湖月白，奈尔湖中凉夜何。
和于京兆景瞻金山八诗 其二 重游金山阻雨不果
倪岳（明代）

自是寰瀛第一洲，凌虚长日许谁游。须知佛界波心立，绝胜仙槎海上浮。

留客帆樯三月里，恼人风雨五更头。四难二美原非易，极目江天不尽愁。
新笋竹
释道宁（宋代）

迸破莓苔地，亭亭出短篱。
箨随风雨解，根有岁寒期。
凤管终须奏，渔竿莫可窥。
傥容常守节，定见化龙时。
谢宋宰惠玉友曲方
陈造（宋代）

夫子如周郎，即之疑饮醇。
相从不逾岁，遽欲潇湘秦。
此生忧患余，佽助嗟无几。
安得如公者，莫逆与终始。
曲生到我室，奠贽心已倾。
醖藉非俗辈，面作玉雪明。
挹彼醇厚资，春意生户牖。
非公介其间，未易交此友。
此友仙者流，勿药气自和。
著我无何乡，顾能蠲积痾。
月团信佳人，业工败人意。
使我百虑攻，愁城不余地。
虽无叔夜书，泛交方自讼。
平生一鲍子，世莫和管仲。
悠然甘不怀，交道自久长。
因渠念公他，端人更难忘。
买山
沈瑜庆（清代）

归鸿影落菊花天，嫩著单衣向酒边。爽气西山拄颐笏，故人南郡索碑钱。

临池居士晨慵课，说梦痴儿夜不眠。只合登床作豪语，买山约在得官前。
重游仙岩观瀑
刘植（宋代）

四山云雾重，况复值梅天。
瀑注玉函碧，派从银汉连。
飞来三百尺，流润几千年。
仙者路安在，翠萝青霭边。
华山南庙
李益（唐代）

阴山临古道，古庙闭山碧。落日春草中，搴芳荐瑶席。

明灵达精春，仿佛如不隔。岩雨神降时，回飙入松柏。

常闻坑儒后，此地返秦璧。自古害忠良，神其辅宗祏.
固陵道中三首
文天祥（宋代）

九天云下垂，一雨作秋色。
尘埃化泥涂，原野转萧瑟。
十里一双堠，狐兔卧荆棘。
见说数年来，中州乍苏息。
闻子瞻习射
苏辙（宋代）

旧读兵书气已振，近传能射喜征鼖。
手随乐节宁论中，箭作鸱声不害文。
力薄仅能胜五斗，才高应自敌三军。
良家六郡传真法，马上今谁最出群。
慈亲花甲之日是夜梦中称寿觉后有感
朱同（明代）

梦中樽酒寿慈亲，梦觉登楼望白云。四海尚闻悲战伐，百年何计树功勋。

眼枯自洒孟宗泪，情裂谁怜李密文。但得寰区归上国，便当万死报明君。
挽陈勉斋文昌二首
李曾伯（宋代）

几年间气一全才，天以经纶属勉斋。
动盛十年词两制，寿开九袠位三阶。
公於南国恩尤在，人惜东山望莫偕。
岁晚倏闻梁木坏，君王应亦为伤怀。
羡醉
元稹（唐代）

绮陌高楼竞醉眠，共期憔悴不相怜。

也应自有寻春日，虚度而今正少年。
燕京杂咏三首 其一
陈学洙（清代）

万里风烟古北平，萧萧牧马遍龙城。旌旗晓接长杨苑，刁斗宵催细柳营。

辇下公卿多结客，市中屠狗亦成名。儒冠拓落知何事，自笑江东一步兵。
妙庭观 其一
傅诚（宋代）

会宴瑶池阿母家，九霞光绕翠琼车。坐中一曲山香舞，帽上看看有落花。
直指叶公枉顾赋谢四章 其二
胡应麟（明代）

灿烂西台白玉珂，频年直指向关河。丰城剑抱双龙出，瀫水桥乘驷马过。

作赋风云回缥缈，飞章山岳动嵯峨。宁知一代苍生寄，几向清溪问绿蓑。
幽居
王先莘（宋代）

斗室依山曲，如巢伴鹤栖。
风鸣窗纸破，雨湿爨烟低。
古致岩松外，秋声野竹西。
潺湲听涧响，流不出横溪。
简斋年七十五腹疾累月自忧不救邀作豫挽诗 其四
姚鼐（清代）

气聚升为五色霓，倏然散与太虚齐。海山兜率犹黏著，那更投生向玉溪。
访艮斋先生讲学之所
熊克（宋代）

克斋从学艮斋地，溪友幸从诗友游。
泉响如闻读书韵，山容犹带济时忧。
呜呼道在人何在，籍甚名留迹不留。
欲揖高风宁复得。归欤□□□抔□。
次孙烛湖秋夜有感
高鹏飞（宋代）

忽作清宵梦，非关世累长。月随花影转，水照木阴凉。

浴露千峰碧，梳风两鬓苍。明朝须洗耳，秋意过寒螀。
三代门。管蔡
周昙（唐代）

伊商胡越尚同图，管蔡如何有异谟。

不念祖宗危社稷，强于仁圣遣行诛。
喜杨六侍御同宿（一喜下有与字）
白居易（唐代）

岸帻静言明月夜，匡床闲卧落花朝。二三月里饶春睡，

七八年来不早朝。浊水清尘难会合，高鹏低鷃各逍遥。

眼看又上青云去，更卜同衾一两宵。
舟中早发
魏宪（清代）

滩声催短梦，帆逐晓风斜。嫩绿初归柳，新红浅著花。

宿烟笼水阁，残火乞渔家。回首山城里，凄凄起暮笳。
送杭州使君苏内相先生某用先生旧诗方丈仙人
李廌（宋代）

吴越控岛夷，东南一都会。
淫风旧倡靡，懦俗无慷慨。
除弊在躬行，报政可立待。
类非俗吏能，千龄树遗爱。
偈颂七十六首
释子益（宋代）

律管吹灰，勾芒布令。
六国风清，九天云静。
画竹篇赠郭中翰仪霄
姚燮（清代）

渭川天寒千籁枯，湘江月白吹蘼芜。俗工讵畏造物谴，浪消楮墨传形模。

形模虽似神不似，墨沈未乾气已死。或矜腴润变妩媚，要屈坚贞向弱靡。

丰城山人诗中豪，度如鹤立神山超。出其馀绪寄缋画，每与诗理争秋毫。

以空缋竹竹在眼，纳诸寸心发以腕。虚竿兀立尚孤索，已若苍烟四周满。

太阴呼吸通雷雨，绿凤朱虬挟飞舞。翻觉造化拘枝干，自尔胸衿郁幽古。

英华十亩摄使尽，一夕庭前萚飘土。为悬素壁阴濛濛，疑有落日藏其中。

当檐鸟雀睇欲入，虚堂几席凉生风。间作偃曲亦支拄，极其琐碎皆玲珑。

美人隔波春弄影，壮士侧剑霜回锋。自来画格等诗派，旁门支道流安穷？

古之与可今羽可，岂为大言誇庸蒙？年年秃马奔长安，白头潦倒中书冠。

直庐夜漏鸣珂警，市屋秋霜篝火寒。别深寄托写清白，直节上与长霄干。

春明三月遍桃李，绣轮锦毂纷驰观。翛然篱落外红紫，谁来拂拭青琅玕？

即惊名姓亦耳食，投门缣纸日百端。偶缘意兴迫挥洒，明朝狼藉填鼠肝。

君今弗复费涂抹，寸腑保此精采完。君不见昔日陵州千万幅，溜厓何处寻残绿。

眼前黄鸟花间飞，云际巴猿夜深哭。
老态
陆游（宋代）

齿如强留客，虽住无久理；目如新募兵，临敌乌可使？齿废疏粱肉，目涩屏书史，浮世真几何，老态遽如此！啜粥习安坐，用短亦自喜。
作诗记吾衰，聊用调稚子。
步虚辞十首 其五
佚名（隋代）

控辔适十方，旋憩玄景阿。仰观劫刃台，俯盻紫云罗。

逍遥太上京，相与坐莲华。积学为真人，恬然荣卫和。

永享无期寿，万椿奚足多。
希道使君见遗古风谨次严韵
张元干（宋代）

君侯气挟飞仙骨，插脑伏犀高崒屼。
荣枯过眼海一沤，出处何崒兔三窟。
养生得趣喜按摩，子夜不眠频叱咄。
枕中玉函妙以微，肘后金精恍兮惚。
我真蒲柳欲师承，刻画无盐恐唐突。
似闻有意赠刀圭，倒卷逆流翻澥渤。
世间万态古今同，政可忘言佯吃讷。
杖藜未办饮菊潭，且看冥鸿秋灭没。
砚
米芾（宋代）

金井寒生一水池，读书窗纸照萤飞。悲欢穷泰寻常共，掷破还须匣取归。
捣练子
李石（宋代）

红粉里，绛金裳。一卮仙酒艳晨妆。醉温柔，别有乡。

清暑殿，藕风凉。鸡头擘破误君王。泣梨花，春梦长。
谢诏安林呈材游戎
丘逢甲（清代）

廿载承恩玉殿前，丹青气格老幽燕。南来话雨旌门里，为写屏风鳄海天。
纵步至董氏园亭三首
陈与义（宋代）

池光修竹里，筇杖季春头。
客子愁无奈，桃花笑不休。
百年今日胜，万里此生浮。
莽莽樽前事，题诗记独游。
桃源忆故人（五之四）
陆游（宋代）

城南载酒行歌路。冶叶倡条无数。一朵鞓红凝露。最是关心处。

莺声无赖催春去。那更兼旬风雨。试问岁华何许。芳草连天暮。
病中闻西园新音已茂，及竹迳皆成，而海棠亦
范成大（宋代）

梅坞桃蹊斫竹初，三旬高卧信音疏。
春虽与病无交涉，雨莫将音便破除。
祗合蘧蘧随梦去，何须咄咄向空书。
颇闻蜀锦犹相待，去岁今朝已雪如。
国学释褐答友人
卢龙云（明代）

十载尘途甘短褐，一朝帝里亦长裾。萍蓬乍喜他乡合，棫朴均沾圣泽馀。

恋阙敢随温饱后，环桥犹似听观初。中朝此日须贤哲，早为皇家事远图。
贤者之孝二百四十首·顾悌
林同（宋代）

地远隔亲面，惟凭一纸书。
句终辄应诸，进是听於无。
阁下暮春
王禹偁（宋代）

诏书稀少日何长，闲枕通中睡一场。
院吏报来丞相出，紫微花影上东廊。
度石门山
杜审言（唐代）

石门千仞断，迸水落遥空。道束悬崖半，桥欹绝涧中。

仰攀人屡息，直下骑才通。泥拥奔蛇径，云埋伏兽丛。

星躔牛斗北，地脉象牙东。开塞随行变，高深触望同。

江声连骤雨，日气抱残虹。未改朱明律，先含白露风。

坚贞深不惮，险涩谅难穷。有异登临赏，徒为造化功。
太一石鳖崖口潭旧庐招王学士
岑参（唐代）

骤雨鸣淅沥，飕飗谿谷寒。碧潭千馀尺，下见蛟龙蟠。

石门吞众流，绝岸呀层峦。幽趣倏万变，奇观非一端。

偶逐干禄徒，十年皆小官。抱板寻旧圃，弊庐临迅湍。

君子满清朝，小人思挂冠。酿酒漉松子，引泉通竹竿。

何必濯沧浪，不能钓严滩。此地可遗老，劝君来考槃。
过采石怀李白十首 其一
宗臣（明代）

阊阖天门夜不关，酒星何日谪人间。为君五斗金茎露，醉杀江南千万山。
云间赠别薛沂叔
李龏（金朝）

水竹居成久，何因又出山。有诗悬肘后，无事在人间。

短剑丹霞锓，扁舟白石间。野情元不定，遥载鹤雏还。
南斋十咏 其一 蠹简
孙承恩（明代）

书籍吾家物，经时脉络穿。香芸虚旧箧，科斗半陈编。

贻后真良产，资身岂旧筌。犹思畴昔遇，日日共周旋。
次刘学录梅韵 其四
陈宓（宋代）

琼裾初到似含羞，剩拟人间款曲留。祇恐寒夜归去蚤，先须秉烛问端由。
短歌吟
汪遵（唐代）

箭飞乌兔竞东西，贵贱贤愚不梦齐。

匣里有琴樽有酒，人间便是武陵溪。
蝎伤吾足诗以写怀
边贡（明代）

足蝎常怀子美愁，下堂今抱子春忧。浮生祸福深难料，卒岁行春可待谋。

香抱水荷花自晚，响回风叶树先秋。不眠起坐还中夜，却傍银河望女牛。
张南仲置酒心渊堂值雨
李纲（宋代）

自别西湖日置怀，却因谪宦得重来。云深不见孤山寺，风急难乘摇碧斋。

未放幽情穷水石，且将离恨泥樽罍。胜游须遍山南北，何日晴天为一开。
题金家竹溪
王建（唐代）

少年因病离天仗，乞得归家自养身。买断竹溪无别主，

散分泉养与新邻。山头鹿下长惊犬，池面鱼行不怕人。

乡使到来常款语，还闻世上有功臣。
春阴
晏殊（宋代）

十二重环閟洞房，愔愔危树俯回塘。
风迷戏蜨间无绪，露裛幽花冷自香。
绮席醉吟销桂酌，玉台愁作涩银簧。
梅青麦绿江城路，更与登高望楚乡。
山水歌
张元祯（明代）

我曾扶醉登吴城，纵目长啸清风生。庐山万叠杳如发，平湖浩荡涵苍冥。

览之顿尔宽怀抱，觉得乾坤隘如灶。便将结草此栖迟，愒水玩山遂吾好。

别来数载居京师，黄埃满目衣裳缁。回思昔游不可得，时时清梦来往之。

苦炎正尔楼前坐，忽君持此来相过。披图恍惚惊心魂，好是良工为予作。

江流无穷山见影，绝似当时玩时景。是耶非耶子细观，精神飒爽炎威屏。

嗟余山水癖难移，奈兹簪组为吾羁。他时公家事一了，便当烂熳寻前时。

匡庐山下鄱湖口，买断溪山数千亩。芒鞋竹杖任逍遥，富贵功名付无有。
题兴化寺园亭
贾岛（唐代）

破却千家作一池，不栽桃李种蔷薇。
蔷薇花落秋风起，荆棘满庭君始知。
地炉
韩偓（唐代）

两星残火地炉畔，梦断背灯重拥衾。侧听空堂闻静响，

似敲疏磬褭清音。风灯有影随笼转，腊雪无声逐夜深。

禅客钓翁徒自好，那知此际湛然心。
过襄阳书寄家遁溪丈
邓显鹤（清代）

终古沧桑几劫灰，行人过此一徘徊。依然汉水浮天去，不见庞公上冢回。

《荆楚岁时》思续记，《襄阳耆旧》有余哀。我来欲伴鹿门隐，莽莽平芜但草莱。